
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 15.10.2026, ora 08:00 – 16.10.2026, ora 08:00
I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 16.10.2026, ora 07:00

RÂURI
Debitele au fost, în general, staționare, exceptând râurile din bazinele hidrografice: Vedea, Siret, Prut, bazinele superioare și mijlocii ale Oltului, Argeșului, Ialomiței și bazinul superior al Jiului, unde au fost în scădere.

Debitele se situează sub mediile multianuale lunare, cu valori cuprinse între 30–90% din acestea, mai mici (sub 30 %) pe râurile din bazinele: Iza, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Vedea, Jijia, bazinul mijlociu și inferior al Jiului și pe cele din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, staționare, exceptând râurile din bazinele hidrografice: Vedea, Siret, Prut și bazinele superioare și mijlocii ale Jiului, Oltului, Argeșului și Ialomiței, unde vor fi în scădere.

Sunt posibile creșteri de niveluri și debite, pe unele râuri din zonele de deal și munte, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 15 – 16.10.2026 a fost staționar, având valoarea de 1200 m3/s, sub media multianuală a lunii octombrie (3900 m3/s).

În aval de Porțile de Fier debitele au fost în creștere ușoară pe sectorul Gruia – Calafat, relativ staționare pe sectoarele Bechet – Tr. Măgurele și Brăila – Tulcea și în scădere pe sectorul Zimnicea – Vadu Oii.

Debitul la intrarea în țară (secțiunea Baziaș) va fi în creștere ușoară (1250 m3/s).

În aval de Porțile de Fier debitele vor fi în creștere ușoară pe sectorul Gruia – Corabia, staționare la Tr. Măgurele și în scădere pe sectorul Zimnicea – Tulcea.
2. Situaţia meteorologică în intervalul 15.10.2026, ora 09:00 –16.10.2026, ora 06:00

ÎN ŢARĂ

Valorile termice diurne nu au avut variații semnificative față de ziua precedentă și local au fost mai scăzute decât normele climatologice specifice datei (abateri de 2...4 grade). Temporar cerul a avut înnorări, mai persistente în zonele montane și în regiunile nordice și au fost averse slabe (în general de 1...10 l/mp), local la munte, în Moldova, Transilvania (unde izolat au fost și descărcări electrice după-amiază) și Muntenia și izolat în rest. La munte, la altitudini de peste 1500 m, precipitațiile au fost sub formă de lapoviță și ninsoare. Vântul a suflat slab și moderat, cu intensificări ziua, în zona montană înaltă (cu rafale de 60...90 km/h), în Dobrogea, dar de scurtă durată și în Moldova, Maramureș și Transilvania, cu viteze în general de 45...50 km/h. Stratul de zăpadă s-a extins la altitudini de peste 1600 m în estul Carpaților Meridionali și în Carpații Orientali și măsura la ora 21 în platformele stațiilor meteorologice, până la 18 cm la stația meteorologică Vârfu Omu. Temperaturile maxime s-au încadrat între 10 grade la Bârnova, Târgu Secuiesc și Întorsura Buzăului și 19 grade la Băilești. La ora 6 se înregistrau valori termice cuprinse între 0 grade la Batoș și Lugoj și 11 grade la Constanța - Dig. S-a semnalat ceață la începutul intervalului în regiunile sudice, iar noaptea în vest, nord-vest și centru.

LA BUCUREŞTI

Valorile termice diurne au fost comparabile cu cele din intervalul precedent și s-au menținut apropiate de mediile climatologice specifice acestei date, însă dimineața a fost rece. Cerul a fost temporar noros și spre seară și noaptea, trecător a plouat slab în unele cartiere. Vântul a suflat slab până la moderat. Temperatura maximă a fost de 17 grade. La ora 6 se înregistrau 4 grade la stația meteo Băneasa și 7 grade grade la Filaret și Afumați.

3. Prognoza meteorologică în intervalul 16.10.2026, ora 09:00 –17.10.2026, ora 09:00

ÎN ŢARĂ

Vremea va fi mai rece decât în mod normal la această dată. Cerul va fi temporar noros. Va ploua slab (cantități de apă în general de 2...8 l/mp) în zona montană, local în Oltenia, Muntenia, Moldova, Maramureș, Transilvania și izolat în Banat, Crișana și posibil în Dobrogea. La munte, cu precădere la altitudini de peste 1500 m, vor fi și precipitații sub formă de lapoviță și ninsoare și se va depune strat de zăpadă în general de 2...5 cm. Vântul va sufla slab și moderat, temporar cu intensificări, ziua, în Moldova și local în Dobrogea și în Bărăgan, cu viteze la rafală în general de 40...45 km/h. Temperaturile maxime se vor situa între 9 grade în estul Transilvaniei și 18 grade în sud-vestul Olteniei, iar cele minime vor fi cuprinse între -1 grad în nordul Olteniei, unde se va forma brumă și 10 grade pe litoral. Dimineața și noaptea, pe alocuri, în special în vest și în sud, va fi ceață.
LA BUCUREŞTI

Vremea va fi mai rece decât în mod normal la această dată. Cerul va fi temporar noros, iar ziua trecător va ploua slab (cantități de apă de 1...4 l/mp). Vântul va sufla slab până la moderat. Temperatura maximă va fi de 15...16 grade, iar cea minimă de 3...5 grade. Spre dimineață vor fi condiții de ceață.

II. CALITATEA APELOR

1.
Pe fluviul Dunărea

Nu au fost semnalate evenimente deosebite.

2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 14.10.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).
Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.
Agenţia Naţională pentru Mediu și Arii Protejate – DJM Ialomița informează că, în data de 14.10.2026, la ora 14:00, s-a produs un incendiu la platforma de depozitare a gunoiului de grajd din cadrul Fermei nr. 5+8 Gh. Doja (aparținând SC Avicola Slobozia SA), din localitatea Perieți, județul Ialomița. Cauza probabilă a izbucnirii incendiului este autoaprinderea masei de deșeuri depozitate, pe fondul temperaturilor ridicate din ultima vreme. Incendiul a fost stins în jurul orei 16:30, în urma intervenției ISU Ialomița.

2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

